CELEX: 32021R1926
Language: lt
Date: 2021-11-05 00:00:00
Title: Komisijos įgyvendinimo reglamentas (ES) 2021/1926 2021 m. lapkričio 5 d. kuriuo patvirtinamos Jungtinės Karalystės atliekamos vaisių ir daržovių atitikties prekybos standartams patikros ir iš dalies keičiamas Įgyvendinimo reglamentas (ES) Nr. 543/2011, kuriuo nustatomos išsamios Tarybos reglamento (EB) Nr. 1234/2007 taikymo vaisių bei daržovių ir perdirbtų vaisių bei daržovių sektoriuose taisyklės

2021 11 8   
               
               
                  LT
               
               
                  Europos Sąjungos oficialusis leidinys
               
               
                  L 393/9
               
            
         KOMISIJOS ĮGYVENDINIMO REGLAMENTAS (ES) 2021/1926
         2021 m. lapkričio 5 d.
         kuriuo patvirtinamos Jungtinės Karalystės atliekamos vaisių ir daržovių atitikties prekybos standartams patikros ir iš dalies keičiamas Įgyvendinimo reglamentas (ES) Nr. 543/2011, kuriuo nustatomos išsamios Tarybos reglamento (EB) Nr. 1234/2007 taikymo vaisių bei daržovių ir perdirbtų vaisių bei daržovių sektoriuose taisyklės
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. gruodžio 17 d. Europos Parlamento ir Tarybos reglamentą (ES) Nr. 1308/2013, kuriuo nustatomas bendras žemės ūkio produktų rinkų organizavimas ir panaikinami Tarybos reglamentai (EEB) Nr. 922/72, (EEB) Nr. 234/79, (EB) Nr. 1037/2001 ir (EB) Nr. 1234/2007 (1), ypač į jo 91 straipsnio f punktą,
         kadangi:
         
                     (1)
                  
                  
                     pagal Komisijos įgyvendinimo reglamento (ES) Nr. 543/2011 (2) 15 straipsnio 1 dalį, Komisija trečiosios valstybės prašymu gali patvirtinti atitikties prekybos standartams patikras, kurias ši trečioji valstybė atlieka prieš prekių importą į Sąjungą;
                  
               
                     (2)
                  
                  
                     2020 m. vasario 1 d. Jungtinei Karalystei išstojus iš Sąjungos ir atsižvelgdama į tai, kad 2020 m. gruodžio 31 d. pasibaigia pereinamasis laikotarpis, numatytas Susitarime dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos (toliau – Susitarimas dėl išstojimo), Jungtinė Karalystė pateikė Komisijai prašymą patvirtinti Jungtinės Karalystės prieš prekių importą į Sąjungą atliekamas jų atitikties specialiesiems prekybos standartams patikras. Visų pirma Jungtinė Karalystė įsipareigojo pasibaigus pereinamajam laikotarpiui laikytis prekybai vaisiais ir daržovėmis taikomų reikalavimų ir nurodė Įgyvendinimo reglamento (ES) Nr. 543/2011 15 straipsnio 2 dalies antroje pastraipoje nurodytas oficialią instituciją ir kontrolės įstaigas;
                  
               
                     (3)
                  
                  
                     tuo remiantis Komisijos įgyvendinimo reglamentu (ES) 2020/2102 (3) patvirtintos Jungtinės Karalystės atliekamos vaisių ir daržovių atitikties prekybos standartams patikros, nurodytos oficiali institucija, kuri yra atsakinga už tai, kad tos patikros būtų atliktos, taip pat kontrolės įstaigos, atsakingos už tinkamas patikras Didžiojoje Britanijoje, ir Jungtinė Karalystė įtraukta į Įgyvendinimo reglamento (ES) Nr. 543/2011 IV priedą ir pateikta atitinkama išnaša;
                  
               
                     (4)
                  
                  
                     nors pagal Susitarimo dėl išstojimo 6 straipsnio 3 dalį ir 7 straipsnio 1 dalį ir to susitarimo Protokolo dėl Airijos ir Šiaurės Airijos 5 straipsnio 4 dalį ir 13 straipsnio 1 dalį kartu su to protokolo 2 priedu, Jungtinei Karalystei ir jos teritorijoje Šiaurės Airijos atžvilgiu taikomas Įgyvendinimo reglamentas (ES) Nr. 543/2011, to protokolo 7 straipsnio 3 dalies pirmoje pastraipoje nustatyta, kad, kiek tai susiję su vienos valstybės narės valdžios institucijų arba toje valstybėje narėje įsteigtos įstaigos priimtų techninių reglamentų ar atlikto vertinimo, registracijos, sertifikavimo, patvirtinimo ir autorizacijos pripažinimu kitoje valstybėje narėje, neturi būti laikoma, kad Jungtinės Karalystės institucijų arba Jungtinėje Karalystėje įsteigtų įstaigų priimtų techninių reglamentų ar atlikto vertinimo, registracijos, sertifikavimo, patvirtinimo ir autorizacijos atvejais Sąjungos teisės nuostatose, kurios taikytinos pagal tą protokolą, esančios nuorodos į valstybes nares apima Jungtinę Karalystę, kiek tai susiję su Šiaurės Airija. Todėl, nepažeidžiant to protokolo 7 straipsnio 3 dalies ketvirtos pastraipos, Šiaurės Airijos kontrolės įstaigos atliekamos atitikties prekybos standartams patikros turėtų būti laikomos trečiosios šalies atliekamomis patikromis;
                  
               
                     (5)
                  
                  
                     todėl Komisija taip pat turėtų nurodyti Šiaurės Airijos tikrinimo įstaigą, atsakingą už tinkamas patikras, apie kurią Jungtinė Karalystė pranešė 2020 m. balandžio 9 d., ir paaiškinti su JK susijusį įrašą Įgyvendinimo reglamento (ES) Nr. 543/2011 IV priede;
                  
               
                     (6)
                  
                  
                     todėl Įgyvendinimo reglamentas (ES) Nr. 543/2011 turėtų būti atitinkamai iš dalies pakeistas;
                  
               
                     (7)
                  
                  
                     siekiant aiškumo ir teisinio tikrumo, Įgyvendinimo reglamentas (ES) 2020/2102 turėtų būti panaikintas;
                  
               
                     (8)
                  
                  
                     šiame reglamente nustatytos priemonės atitinka Bendro žemės ūkio rinkų organizavimo komiteto nuomonę,
                  
               PRIĖMĖ ŠĮ REGLAMENTĄ:
         
            1 straipsnis
            Atitikties patikrų patvirtinimas
            Jungtinės Karalystės prieš vaisių ir daržovių importą į Sąjungą atliekamos jų atitikties prekybos standartams patikros yra patvirtinamos.
         
         
            2 straipsnis
            Oficiali institucija ir kontrolės įstaigos
            
               1.   „The Secretary of State for the Department for Environment, Food & Rural Affairs“ (Aplinkos, maisto produktų ir kaimo reikalų departamento valstybės sekretorius) yra Jungtinės Karalystės oficiali institucija, kaip nurodyta Įgyvendinimo reglamento (ES) Nr. 543/2011 15 straipsnio 2 dalies antroje pastraipoje, kuri yra atsakinga už tai, kad būtų atliktos šio reglamento 1 straipsnyje nurodytos patikros.
            
            
               2.   „The Horticulture Marketing Inspectorate for England and Wales“ (Anglijos ir Velso sodininkystės rinkodaros inspekcija (HMI)), „The Scottish Government’s Horticulture and Marketing Unit for Scotland“ (Škotijos Vyriausybės daržininkystės ir prekybos skyrius (HMU)), ir „The Departfment of Agriculture, Environment and Rural Affairs for Northern Ireland“ (Šiaurės Airijos žemės ūkio, aplinkos ir kaimo reikalų departamentas) yra Jungtinės Karalystės kontrolės įstaigos, atsakingos už tinkamas patikras, kaip apibrėžta Įgyvendinimo reglamento (ES) Nr. 543/2011 15 straipsnio 2 dalies antroje pastraipoje.
            
         
         
            3 straipsnis
            Įgyvendinimo reglamento (ES) Nr. 543/2011 pakeitimai
            Įgyvendinimo reglamento (ES) Nr. 543/2011 IV priedas pakeičiamas šio reglamento priede pateiktu tekstu.
         
         
            4 straipsnis
            Panaikinimas
            Įgyvendinimo reglamentas (ES) 2020/2102 panaikinamas.
         
         
            5 straipsnis
            Įsigaliojimas
            Šis reglamentas įsigalioja septintą dieną po jo paskelbimo Europos Sąjungos oficialiajame leidinyje.
         
         
            Šis reglamentas privalomas visas ir tiesiogiai taikomas visose valstybėse narėse.
            Priimta Briuselyje 2021 m. lapkričio 5 d.
            
               
                  Komisijos vardu
               
               
                  Pirmininkė
               
               Ursula VON DER LEYEN
            
         
         
            (1)  OL L 347, 2013 12 20, p. 671.
         
            (2)  2011 m. birželio 7 d. Komisijos įgyvendinimo reglamentas (ES) Nr. 543/2011, kuriuo nustatomos išsamios Tarybos reglamento (EB) Nr. 1234/2007 taikymo vaisių bei daržovių ir perdirbtų vaisių bei daržovių sektoriuose taisyklės (OL L 157, 2011 6 15, p. 1).
         
            (3)  2020 m. gruodžio 15 d. Komisijos įgyvendinimo reglamentas (ES) 2020/2102, kuriuo patvirtinamos Jungtinės Karalystės atliekamos vaisių ir daržovių atitikties prekybos standartams patikros ir iš dalies keičiamas Įgyvendinimo reglamentas (ES) Nr. 543/2011, kuriuo nustatomos išsamios Tarybos reglamento (EB) Nr. 1234/2007 taikymo vaisių bei daržovių ir perdirbtų vaisių bei daržovių sektoriuose taisyklės (OL L 425, 2020 12 16, p. 84).
      
      
         
            PRIEDAS
            
               
                  
                     „IV PRIEDAS
                     
                        Trečiosios valstybės, kuriose atitikties patikros buvo patvirtintos pagal 15 straipsnį, ir susiję produktai
                     
                     
                                 Valstybė
                              
                              
                                 Produktai
                              
                           
                                 Šveicarija
                              
                              
                                 Švieži vaisiai ir daržovės
                              
                           
                                 Marokas
                              
                              
                                 Švieži vaisiai ir daržovės
                              
                           
                                 Pietų Afrika
                              
                              
                                 Švieži vaisiai ir daržovės
                              
                           
                                 Izraelis (*1)
                                 
                              
                              
                                 Švieži vaisiai ir daržovės
                              
                           
                                 Indija
                              
                              
                                 Švieži vaisiai ir daržovės
                              
                           
                                 Naujoji Zelandija
                              
                              
                                 Obuoliai, kriaušės ir kiviai
                              
                           
                                 Senegalas
                              
                              
                                 Švieži vaisiai ir daržovės
                              
                           
                                 Kenija
                              
                              
                                 Švieži vaisiai ir daržovės
                              
                           
                                 Turkija
                              
                              
                                 Švieži vaisiai ir daržovės
                              
                           
                                 Jungtinė Karalystė
                                 
                                             —
                                          
                                          
                                             Didžioji Britanija:
                                          
                                       
                                             —
                                          
                                          
                                             Šiaurės Airija (*2)
                                             
                                          
                                       
                              
                                 Švieži vaisiai ir daržovės
                              
                           
               “
            
               (*1)  Komisijos patvirtinimas pagal 15 straipsnį suteikiamas Izraelio valstybės, neįskaitant nuo 1967 m. birželio mėn. Izraelio administracijos kontroliuojamų teritorijų, t. y. Golano aukštumų, Gazos Ruožo, Rytų Jeruzalės ir likusios Vakarų Kranto dalies, kilmės vaisiams ir daržovėms.
            
               (*2)  Pagal Susitarimo dėl Jungtinės Didžiosios Britanijos ir Šiaurės Airijos Karalystės išstojimo iš Europos Sąjungos ir Europos atominės energijos bendrijos 6 straipsnio 3 dalį ir 7 straipsnio 1 dalį, ir pagal to Susitarimo Protokolo dėl Airijos ir Šiaurės Airijos 5 straipsnio 4 dalį ir 13 straipsnio 1 dalį kartu su to Protokolo 2 priedu, taikant šio reglamento nuostatas nuorodos į valstybes nares apima Jungtinę Karalystę, kiek tai susiję su Šiaurės Airija. Tačiau pagal to protokolo 7 straipsnio 3 dalį dėl vienos valstybės narės valdžios institucijų arba toje valstybėje narėje įsteigtos įstaigos priimtų techninių reglamentų ar atlikto vertinimo, registracijos, sertifikavimo, patvirtinimo ir autorizacijos pripažinimu kitoje valstybėje narėje, nelaikoma, kad Jungtinės Karalystės institucijų arba Jungtinėje Karalystėje įsteigtų įstaigų priimtų techninių reglamentų ar atlikto vertinimo, registracijos, sertifikavimo, patvirtinimo ir autorizacijos atvejais Sąjungos teisės nuostatose, kurios taikytinos pagal tą protokolą, esančios nuorodos į valstybes nares apima Jungtinę Karalystę, kiek tai susiję su Šiaurės Airija.